A BIZOTTSÁG 304/2009/EK RENDELETE
(2009. április 14.)
a 850/2004/EK európai parlamenti és tanácsi rendelet IV. és V. mellékletének a termikus és kohászati gyártásfolyamatokból származó, a környezetben tartósan megmaradó szerves szennyező anyagokat tartalmazó hulladék kezelése tekintetében történő módosításáról
(EGT-vonatkozású szöveg)
AZ EURÓPAI UNIÓ BIZOTTSÁGA,
tekintettel az Európai Közösséget létrehozó szerződésre,
tekintettel a környezetben tartósan megmaradó szerves szennyező anyagokról és a 79/117/EGK irányelv módosításáról szóló, 2004. április 29-i 850/2004/EK európai parlamenti és tanácsi rendeletre (1) és különösen annak 7. cikke (6) bekezdésére és 14. cikke (3) bekezdésére,
mivel:
(1)
A Bázeli Egyezmény részes feleinek nyolcadik konferenciája elfogadta a környezetben tartósan megmaradó szerves szennyező anyagokból álló, azokat tartalmazó, vagy azokkal szennyezett hulladékok környezetvédelmileg megfelelő kezelésének korszerűsített általános technikai iránymutatását (VIII/16. határozat). A lebontásról és visszafordíthatatlan átalakításról szóló IV.G.2. fejezet kiegészült a fémek termikus és kohászati gyártásfolyamatairól szóló alfejezettel.
(2)
Mivel jelentős szerepet játszik a környezetben tartósan megmaradó szerves szennyező anyagokat tartalmazó hulladék kezelésével kapcsolatos tudományos és műszaki fejlődésben, ezért indokolt, hogy az iránymutatás korszerűsítése a 850/2004/EK rendeletben is megjelenjen.
(3)
A korszerűsített iránymutatás meghatározza a lebontás és a visszafordíthatatlan átalakítás szükséges szintjét is, amellyel biztosítható, hogy a hulladék tartósan megmaradó szerves szennyező anyag jellege ne érvényesüljön. A módszerek alkalmazása során többek között a poliklórozott dibenzo-p-dioxinok (PCDD-k) és poliklórozott dibenzofuránok (PCDF-ek) légköri kibocsátási értéke nem lépheti túl a 0,1 ng TEQ/Nm3-t. Ez az érték megegyezik a hulladékok égetéséről szóló, 2000. december 4-i 2000/76/EK európai parlamenti és tanácsi irányelvben (2) megállapított kibocsátási határértékkel. Mivel alapvető fontosságú előírni, hogy a tartósan megmaradó szerves szennyező anyagokat tartalmazó hulladékok kezelését végző létesítmények PCDD- és PCDF-kibocsátási értékei a 2000/76/EK irányelvben előírt határértékeken belül maradjanak, ezeket a határértékeket indokolt figyelembe venni, függetlenül attól, hogy az adott folyamatok az említett irányelv hatálya alá esnek-e.
(4)
A tartósan megmaradó szerves szennyező anyagokról szóló korszerűsített technikai iránymutatás a IV.G.1. fejezetben a kiselejtezett berendezések esetében a tartósan megmaradó szerves szennyező anyagokat tartalmazó vagy azokkal szennyezett berendezésrészek elkülönítését is ajánlja. Ez a követelmény egyértelművé teszi a 850/2004/EK rendelet V. mellékletének 1. részében említett előkezelési eljárások végrehajtását. A 850/2004/EK rendelet V. mellékletének 1. részét ezért ennek megfelelően módosítani kell.
(5)
2005-ben az Egészségügyi Világszervezet a legújabb tudományos adatok fényében kiigazította a PCDD és PCDF koncentrációs határértékeinek kiszámításához a 850/20004/EK rendelet IV. és V. mellékletében használt toxicitási egyenérték-tényezőket. Ezeket bele kell foglalni a 850/20004/EK rendelet IV. és V. mellékletébe.
(6)
Az e rendeletben előírt intézkedések tekinthetők a legmegfelelőbbnek az emberi egészség és környezet magas szintű védelmének biztosítására.
(7)
A 850/2004/EK rendeletet ezért ennek megfelelően módosítani kell.
(8)
A 2006/12/EK európai parlamenti és tanácsi rendelet (3) 18. cikkével létrehozott bizottság az elnöke által megállapított határidőn belül nem nyilvánított véleményt az e rendeletben foglalt intézkedésekről, ezért a Bizottság az intézkedésekről szóló javaslatot terjesztett a Tanács elé. Mivel a 850/2004/EK rendelet 17. cikkének (2) bekezdésében megjelölt határidő lejártáig a Tanács a javasolt intézkedéseket nem fogadta el, és nem is jelezte, hogy azokat ellenzi, ezért az 1999/468/EK tanácsi határozat (4) 5. cikke (6) bekezdésének harmadik albekezdése alapján az intézkedéseket a Bizottság fogadja el,
ELFOGADTA EZT A RENDELETET:
1. cikk
A 850/2004/EK rendelet IV. és V. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. április 14-én.